**Երեխայի <<թվային ոտնահետքը>> պետք է պաշտպանված լինի**

Համացանցը ստեղծվել է 30 տարի առաջ՝ Երեխայի իրավունքների մասին կոնվենցիայի հետ նույն տարում: Այսօր այն արմատապես փոխել է աշխարհը և վերափոխել թե՛ մանկությունը, թե՛ չափահասությունը: Ենթադրվում է, որ աշխարհում յուրաքանչյուր 3 երեխայից գրեթե 1-ը ինտերնետի կանոնավոր օգտատեր է, և այս սերնդի մեծանալուն զուգահեռ, այդ համամասնությունը ևս աճելու է։

Սոցիալական ցանցերի՝ երեխաների վրա դրական կամ բացասական ազդեցություն ունենալու վերաբերյալ բանավեճերը դառնում են սովորական, իսկ երեխաներին բռնությունից և վնասակար բովանդակության ազդեցությունից ենթարկվելուց պաշտպանելու համար ավելի շատ գործողություններ են անհրաժեշտ: Ծնողներն ու երեխաները նույնպես սկսում են գիտակցել սոցիալական ցանցերում չափազանց շատ անձնական տեղեկատվության տեղադրման ռիսկը։ Ճշմարտությունն այն է, որ երեխաների կողմից իրենց սոցիալական ցանցերի պրոֆիլներում ստեղծված տվյալները հանդիսանում են տվյալների սառցաբեկորի գագաթը միայն: Ավելի քիչ է գիտակցվում այն չափազանց կրևոր փաստը, որ երեխաների մասին  հավաքագրվում է տվյալների հսկայական քանակ։

Երբ երեխաները առօրյա կյանքում օգտվում են համացանցից՝ թերթում են սոցիալական ցանցերը, օգտագործում են որոնող կայքեր, էլեկտրոնային առևտրի և ազգային ​​պլատֆորմներ, խաղեր են խաղում, ծրագրեր ներբեռնում և շարժական գեոլոկացիայի ծառայություններ օգտագործում, նրանց շուրջ հավաքվում է հազարավոր կտոր տվյալներից բաղկացած «թվային ոտնահետք»: Որոշ տվյալներ կարող են հավաքվել նույնիսկ ծննդյան պահից առաջ, և, իհարկե, նախքան երեխաները կկարողանան գիտակցաբար համաձայնել դրա հավաքագրմանն ու օգտագործմանը:

Այսպես կոչված «մեծ տվյալների» դարաշրջանը կարող է վերափոխվել` լավագույն տարբերակով երեխաներին արդյունավետ, անհատականացված և արձագանքող ծառայություններ մատուցելով, բայց այն նաև կարող է բացասական ազդեցություն ունենալ նրանց անվտանգության, անձնական կյանքի, անկախության և կյանքի հետագա որոշումների վրա: Մանկության ընթացքում ստեղծված անձնական տեղեկատվությունը կարող է տրամադրվել երրորդ անձանց, վաճառվել շահույթ ստանալու նպատակով, կամ օգտագործվել երիտասարդների շահագործման համար, մասնավորապես՝ առավել խոցելիների:

Տվյալների հավաքագրման և օգտագործման, համաձայնության և գաղտնիության միջև կապը բավականաչափ բարդ է մեծահասակների համար, բայց երեխաների համար այն կրկնակի բարդ է, քանի որ համացանցը չի նախագծվել հաշվի առնելով երեխաների իրավունքները և կարիքները, և քչերը բավականաչափ գիտելիքներ ունեն՝ տվյալների համօգտագործման և գաղտնիության վերահսկման բարդությունները կառավարելու համար:

 Այսօր մեր բոլորի առջև ծառացած մարտահրավերն այն է, որ մենք ապահովենք այնպիսի համակարգերի ձևավորում, որոնք առավելագույնի հասցնեն մեծ տվյալների և արհեստական ​​ինտելեկտի դրական ազդեցությունը՝ պահպանելով գաղտնիությունը, ապահովելով պաշտպանություն վնասներից և հնարավորություն տալով մարդկանց, այդ թվում` երեխաներին, իրականացնել իրենց իրավունքները: Եվ մենք սկսում ենք գործել. կառավարությունները ուժեղացնում են կարգավորող օրենսդրությունը, մասնավոր հատվածի մատակարարները գիտակցում են իրենց դերը, իսկ մանկավարժները մտածում են այն մասին, թե ինչպես երեխաներին զինել առցանց աշխարհում անվտանգ նավարկելու գործիքներով: Սա սկիզբն է: Երիտասարդներին իրենց թվային իրավունքները պաշտպանելու գիտելիքներով և հմտություններով զինելն անհրաժեշտություն է: